Հակոբին եմ սիրում

«Հակոբին եմ սիրում» (Jacob Have I Loved ) Քեթրին Պեթերսոնի մանկապատանեկան վեպն է։ Այն հրատարակվել է Քրոուվելում 1980 թվականին և հաջորդ տարի հաղթել է ամենամյա «Newbery Medal» մրցույթում։ Վերնագրի հիմքում եբրայական և քրիստոնեական սուրբ գրքերի երկու եղբայրների՝ Հակոբի և Եսավի պատմությունն է, և հենց գալիս է Հռոմեացիներ 9։13-ից «Յակոբին սիրեցի եւ Եսաւին ատեցի» ։

Պատմությունը Բրեդշոուների ընտանիքի մասին է, որի միակ աշխատողը հայրն է՝ Թրուիտ Բրեդշոուն, ով նավակով ձկնորսության է գնում ամեն օր։ Նա երկու դուստր ունի՝ Սարա Լուիսը և Քերոլայնը։ Նրանք երկվորյակներ են, նրանցից Քերոլայնը միշտ եղել է ընտանիքի սիրելին։ Լինելով ավելի գեղեցկադեմ և ավելի տաղանդավոր՝ նա մշտապես գտնվում է ոչ միայն ընտանիքի անդամների, այլ նաև ողջ համայնքի ուշադրության կենտրոնում։

Գիրքը պատմում է Լուիսի՝ Քերոլայնի շողքից դուրս գալու փորձերի մասին, որոնք շարունակվում են դեռ նույնիսկ հասուն տարիքում։

Պատմության իրադարձությունները տեղի են ունենում 1940-ականների սկզբներին Չեսփիկ ծովածոցի երևակայական Ռասս կղզում։

Սյուժե

Վառ երևակայություն ունեցող, զգացմունքային և աշխատասեր Սարա Լուիս Բրեդշոուն մի երիտասարդ աղջիկ է, ով ապրում է մի հեռավոր ձկնորսական կղզում՝ Մերիլենդի ափերին, 2-րդ համաշխարհային պատերազմի ժամանակ։ Ընտանիքում նա իրեն երկրորդական անդամ է զգում դեռ իր ծննդյան օրից։ Աղջկա աղքատացած ընտանիքը կազմված է խիստ, բայց նաև նուրբ հորից, ով երբեք տանը չէ, քանի որ օրնիբուն աշխատում է ոստրեների իր նավակում, կանացի և խելացի մորից, ով կղզի էր ժամանել որպես դպրոցի ուսուցչուհի և այնտեղ մնացել սիրահարվելուց հետո, տատիկից, ով մի անախորժ և չափազանց կրոնապաշտ կին էր և Քերոլայնից՝ Սարա Լուիսի կրտսեր երկվորյակ քրոջից, ով էլ Սարայի ամենգլխավոր խոչընդոտն է ինքնաճանաչման և մարդկանց գրավելու ճանապարհին։ Քերոլայնը փխրուն է, գեղեցիկ և պաշտելի․ այն ամենը, ինչը Սարա Լուիսը չէ։

Քերոլայնը կրթաթոշակ է ստանում վոկալի դասերի համար, քանի որ հազվագյուտ տաղանդ ուներ։ Աղջկա կրթությունը ապահովելու համար ողջ ընտանիքը և հատկապես Սարա Լուիսը պետք է որոշակի զոհաբերությունների գնան։ Գումար հավաքելու նպատակով Սարա Լուիսը իր միակ ընկերոջ՝ ՄքՔոլլ (Քոլլ) Պերնելի հետ սկսում է խեցգետններ բռնել և վաճառել։

Մի օր Հայրամ Ուալենսը՝ հիսուն տարվա մեջ միակ կղզաբնակը, ով գնացել էր կղզուց և քոլեջում կրթություն էր ստացել, վերադառնում է։ Հայրամը, ում նրանք Կապիտան էին կոչում, մտերմանում է Քոլլի հետ՝ դառնալով հոր կերպար։

Գրքի հետագա զարգացումները պատմում են Հայրամի, Սարա Լուիսի և Քոլլի ընկերության և մտերմության մասին։ Պատմության ողջ ընթացքում Սարա Լուիսի կատարած ցանկացած լավ արարք ընկնում է Քերոլայնի շողքի տակ, ով կյանքից ստանում է ամեն ինչ՝ թե՛ կրթություն, թե՛ Քոլլին որպես ամուսին, թե՛ շրջագայություններ, համբավ և ունեցվածք։ Քորոլայնի հարսանիքի ժամանակ Կապիտանը հարցնում է Սարա Լուիսին, թե նա ինչպես է ցանկանում ապրել իր կյանքը։ Աղջիկը գիտակցում է, որ նրան երբեք դա չեն հարցրել, մտածում և պատասխանում է, որ կուզեր ապրել լեռներում և աշխատել որպես բժիշկ։ Նա ստանում է ծնողների համաձայնությունը, հեռանում է կղզուց, ավարտում բժշկական քոլեջը, դառնում բուժքույր ու տեղափոխվում լեռներ։

Ձմռան մի ցուրտ օր, երբ նա ծնունդ էր ընդունում, երկվորյակներից երկրորդը՝ դուստրը, ծնվում է փոքր և սառած մարմնով։ Երբ փրկում է դստեր կյանքը, հիշում է, որ մոռացել են առաջնեկի՝ որդու մասին, քանի որ նա առողջ էր և առույգ։ Արագ գրկում է առաջնեկին և խնդրում մորը առաջինը որդուն կերակրել և երբեք չմոռանալ նրա մասին։

Կերպարներ
Սարա Լուիս Բրեդշոու

Գլխավոր հերոսը։ Տան ավագ քույրը, ով մի քանի րոպե շուտ էր ծնվել քրոջից՝ Քերոլայնից։

Քերոլայն Բրեդշոու

Քերոլայնը Սարա Լուիսի երկվորյակ կրտսեր քույրն էր, տան հրաշամանուկը, քանի որ ծնելիս մահից էր փրկվել։ Նա հրաշալի երգչուհի է և դաշնակահարուհի, ում ավելի կանացի և խելացի են համարում, քան Սարա Լուիսին։ Նա կրթություն է ստանում Ջուլիարդում և ամուսնանում քրոջ լավագույն ընկերոջ՝ ՄքՔոլլ Փերնելի հետ։

ՄքՔոլլ Փերնել

Սարա Լուիսի լավագույն ընկերը, ով աղջկա հոր մահից հետո նրա հետ աշխատում էր ջրում։ Նա մեկնում է պատերազմ, իսկ երբ վերադառնում է, ամուսնանում է Քերոլայնի հետ։

Հայրամ Ուալենս

Նաև կոչում էին Կապիտան։ Հայրամը մի ծերունի է, ով երիտասարդ տարիքում հեռանում է կղզուց։ Նա վերադառնալուն պես ընկերանում է Քոլլի և Սարա Լուիսի հետ, ով էլ սիրահարվում է նրան։

Սյուզան Բրեդշոու

Սյուզանը աղջիկների մայրն է՝ մի կրթված կին, ով կղզու դպրոցում էր աշխատում։

Բրեդշոու տատիկ

Մի շատ կրոնապաշտ կին, ով պաշտում էր Աստծոն և ատում էր ջուրը։ Նա վստահ էր, որ Կապիտանը հեթանոս է։ Հենց նրա օգնությամբ է Սարա Լուիսը հասկանում, որ նա միակ առաջնեկը չի, ով սիրված չէ ընտանիքում։

Թրուիտ Բրեդշոու

Ընտանիքի հայրն է։ Նա պատերազմի վետերան է և ձկնորս։

Հորաքույր Թրուդի

Բրեդշոուների հարևանը, ով ի վերջո ամուսնանում է Կապիտանի հետ։

Արձագանքներ
Գիրքը դրական արձագանք է ստացել։ Բուքլիստը այն անվանել է «ուժեղ, հուզիչ դիմանկար», իսկ Քարոլ Կաքսը School Library Journal -ում գրել է․ «Բոլոր գրադարանները կօգտվեն՝ ձեռք բերելով այս վիպակի նշանավոր պատմությունը»։ Պատրիկա Լիդդին գրել է․ «Այս վիպակը իսկապես դասականների շարքից է, իսկ դրա գեղեցկությունն այն է, որ այն ընթեռնելի է և հարմար միջին և ավագ դպրոցի ուսանողների համար»։

2012 թվականին գիրքը 43-րդ հորիզոնականն է զբաղեցրել բոլոր ժամանակների մանկական վիպակների ցանկում՝ հրատարակված "School Library Journal "– ում։

Էկրանավորում
Վեպի հիման վրա 1989 թվականին հեռուստաֆիլմ է նկարահանվել, որտեղ խաղում են Բրիջիտ Ֆոնդան, Ջեննի Ռոբերթսոնը և Ջոն Քելլոգը։

References

Ամերիկյան վեպեր
Մանկական գրականություն
1940-ականների գրականություն
Մերիլենդ
Երկվորյակներ